Bigbank

Bigbank AS on pank Eestis, mis on kokku esindatud 9 riigis üle Euroopa: Lätis, Leedus, Soomes, Rootsis ja Bulgaarias ning piiriüleseid teenuseid osutatakse Saksamaal, Austrias ja Hollandis. Bigbank asutati 1992. aastal Tartus ning see kuulub Eesti omanikele. Ettevõte tegutseb kõigil turgudel ühtse kaubamärgi Bigbank all. Bigbank on universaalpankade ja liisingufirmade järel Balti riikides üks suuremaid panku, kus antakse laenu nii eraisikutele kui ettevõtetele. Bigbank pakub tarbimislaene Eestis, Lätis, Leedus, Soomes, Rootsis ja Bulgaarias, ärilaene ja kodulaenu Eestis, Lätis ja Leedus. Aastate lõikes on panga tooteportfelli lisandunud ka kaks hoiusetoodet - tähtajaline hoius ja säästuhoius ning mitmes riigis pakutakse klientidele ka krediitkaarte ning järelmaksu võimalust. Ettevõtte omakapital kasvas 2024. aasta keskel 252,8 miljoni euroni ning kogu kontserni bilansimaht oli 2,6 miljardit eurot. 2024. aastal ületas Bigbanki töötajate arv 500 piiri. Bigbank alustas tegevust ja avas esimese esinduse Tartus 1992. aastal. Aasta hiljem avati esimene kontor Tallinnas ja 1994 ka Pärnus. 1996. aastal asutati Lätis tütarettevõtte. 1997. aastal muutis kinnisvara tagatisel laenu andev Liivimaa Lombard oma nime Balti Investeeringute Grupiks. Sel ajal olid ettevõtte omanikeks Parvel Pruunsild ja Vahur Voll. Samal aastal võeti kasutusele ka kaubamärk BIG, mis oli lühend ärinimest. 2004. aastal esitas BIG taotluse krediidiasutuse tegevusloa saamiseks ning noteeris esimest korda oma võlakirjad Tallinna börsil. Krediidiasutuse tegevusluba saadi 2005 ja alates 28. septembrist tegutsetakse Eestis krediidiasutuse ehk pangana. Ettevõte uueks ärinimeks sai Balti Investeeringute Grupi Pank AS. 2006. aastal hakati Eesti turul pakkuma tähtajaliste hoiuste teenust. Ettevõtte bilansimaht ületas 1 miljardi krooni piiri; aasta lõpuks jõudis sama verstapostini ka laenuportfell. Leedu filiaal, mis hakkas esimesena tegutsema kaubamärgi "BIgbank" all, avati 2007. Rahvusvaheline reitinguagentuur Moody's Investor Service andis BIGile esmakordselt krediidireitingu. BIG viis läbi esimese rahvusvahelise võlakirjaemissiooni ja noteeris võlakirjad Stockholmi börsil. Läti tütarettevõte alustas koostööd Läti Postiga, tehes BIGi teenused kättesaadavaks postkontorites üle terve riigi. Panga bilansimaht ulatus aasta lõpuks 2,5 miljardi kroonini, laenuportfell 2 miljardi kroonini ja aktiivsete kliendilepingute hulk ligines 100 000-ni. Seni kaubamärgi BIG all tegutsenud pank võttis 2008. aasta ka Eestis ja Lätis kasutusele ühtse rahvusvahelise kaubamärgi Bigbank ning viis ettevõtte ärinime sellega vastavusse (Bigbank AS). Bigbank avas Lätis tütarettevõtte kõrvale ka panga filiaali. Alustati piiriülese teenusena hoiuste pakkumist Soomes. Pank alustas koostööd Eesti Postiga, mille tulemusena said Bigbanki teenused kättesaadavaks kõigis suuremates postkontorites. 2009. aastal alustas Bigbank piiriülese teenusena hoiuste pakkumist Saksamaal. Sama aasta novembris avati Soome filiaal ja esimene esindus Helsingis. 2010 alustati piiriülese teenusena hoiuste pakkumist Austrias ja Hollandis ning hakati laene väljastama ka Soomes. 2011 alustati laenude väljastamist Hispaanias ning 2012 Rootsis ning 2020 Bulgaarias. 2022. aastal alustas Bigbank Balti riikides allutatud võlakirjade avalikku pakkumist ja noteeriti Nasdaq Balti võlakirjade nimekirjas. Samal aastal toodi turule esimene krediitkaart. 2023. aastal tõi pank Soomes, Eestis ja Leedus turule säästuhoiuse (tuntud ka kui kogumishoius) toote. Aasta jooksul kaasatakse lisakapitali erinevate võlakirjade emissioonide kaudu. 2023. aastal asus Bigbanki peaökonomisti ametikohale tuntud majandusteadlane Raul Eamets, millega kuulutati ühtlasi välja ettevõtte tegevuse ja teenusevaliku laienemine igapäevapangandusse. 2024. aastal kuulutas Bigbank lisakapitali kaasamiseks välja kaks allutatud võlakirjade avalikku pakkumist. Bigbank on koos Eesti Lasterikaste Liiduga alates 2005. aastast korraldanud Suurperepäeva, kus on alates 2010. aastast igal aastal valitud Aasta Suurpere. Suurperepäev on lasterikastele peredele tore võimalus tavapärasest erinevas keskkonnas lõbusalt koos aega veeta. Aasta Suurpere tiitel omistatakse ühtsuse ja lasterikkuse au sees hoidmise eest igal aastal ühele Eesti suurperele, kus kasvab vähemalt neli last. 2024. aasta Aasta Suurpere tiitli ja Bigbanki poolt välja pandud 10 000 euro suuruse stipendiumi pälvis viie lapsega perekond Saviir Nõo alevikust, Tartumaalt. Alates 2012. aastast on Bigbank andnud oma panuse Eesti võrkpalli toetuseks. Spordiklubiga Duo sõlmitud kolmeaastase sponsorluslepinguga sai alguse tulemuslik koostöö, mille jooksul on Bigbank Tartu võistkonnad saavutanud mitmeid Eesti Meistriliiga ja Balti Liiga võite. 2024. aastal sõlmiti järgmiseks kolmeks aastaks Eesti spordi ajaloo suurim 762 500 euro ulatuses sponsorleping. BIGBANK Kuldliiga Bigbank Tartu võrkpalliklubi Bigbanki majandusakadeemia Panga koduleht "Bigbank". www.bigbank.ee. Vaadatud 8. oktoobril 2024. "Uus võlakirjapakkumine. Bigbank soovib investoritelt kaasata kuni kaheksa miljonit eurot". Ärileht. Vaadatud 10. oktoobril 2024. "Liivimaa Lombard muutus Balti Investeeringute Grupiks" Postimees, 25. märts 1997 "Bigbank Group". www.bigbank.eu (inglise). Vaadatud 10. oktoobril 2024. "Uus amet: Raul Eamets sai Bigbankis juhtivale kohale". Majandus. 13. november 2023. Vaadatud 10. oktoobril 2024. "Bigbank Investorile". investor.bigbank.eu (inglise). Vaadatud 10. oktoobril 2024. Karu, Sandra Eowyn (20. mai 2024). "Selgus Aasta Suurpere 2024". Eesti Lasterikaste Perede Liit. Vaadatud 10. oktoobril 2024. "Tartu Bigbank sõlmis Eesti spordis vaat et enneolematu lepingu". Sport. 17. september 2024. Vaadatud 10. oktoobril 2024. Koduleht Bigbank Group koduleht Bigbank Investor koduleht Bigbank Jobs koduleht